
Nyugdíjrendszerek dilemmái

A magyar nyugdíjrendszer aktuális problémáira való érzékenység és folyamatos változtatása miatt nehezen enged levonni megalapozott következtetést egy kívánatos nyugdíjrendszer megalkotásához. E tanulmány célja, hogy létrehozzon egy olyan modellt és annak egy számítógépes implementációját, amely lehetőség ad a nyugdíjrendszerek vizsgálatára, egyes komponenseik hatáselemzésére. Célunk volt olyan modellt létrehozni, amely a biztosításmatematikai megközelítést ötvözi a humán tényezővel, a várható emberi reakciókkal. Ennek érdekében tanulmányoztuk a fontosabb nyugdíjparadigmákat megvizsgáltuk, hogy egyéni, csoport és társadalmi szinten milyen várható értékelések, reakciók és nyereségek értelmezhetők a nyugdíjrendszerrel kapcsolatban. Kiválasztottuk a társadalmi mozgásokat és konfliktusokat leíró modellek közül az ágens alapú modellezést, amely megfelelő komplexitással képes kezelni az emberi viselkedéseket a nyugdíjrendszerekben. Meghatároztuk a modell legfontosabb alkotó elemeit, a peremfeltételeket, bemeneti változókat és a legfontosabb megfigyelni kívánt kimeneteli változókat. Definiáltunk egyfajta szubjektív nyereséget, amely a pénzügyi eredmény mellett szubjektív, emberi tényezőket is figyelembe vesz. Ezek után, a modell MATLAB programban implementált szimulációja segítségével hat különböző nyugdíjrendszert vizsgáltunk meg, amelyeknek a gazdasági és a humán oldalát is górcső alá vettük. Az eredmények alátámasztják, hogy a különböző demográfiai változások nagy hatással vannak a nyugdíjrendszerek fenntarthatóságára és még fokozottabban az emberek szubjektív nyereségére. A szimuláció további eredményei alapján elmondható, hogy a nyugdíjrendszer komplex volta miatt nem feltétlenül a gazdaságilag – pénzügyileg - legjobban teljesítő rendszer az, amely a lehető legnagyobb szubjektív nyereséget hozza a társadalom számára. Az eredmények felvetik annak lehetőségét is, hogy a gazdaságpolitikai beavatkozásokat lehet más mérce alapján is vizsgálni.



